તેઓ વાત શરૂ કરે અને અમે સૂતાં સૂતાં જ તેમના શબ્દોની સાથોસાથ અમારી ક્લ્પનાઓમાં સ્વાતંત્ર્યસંગ્રામની ચળવળોમાં પહોંચી જઈએ. મૂળ વાત તો હવે, જે મકાનમાં અમે રહેતાં હતાં તે સ્વાતંત્ર્યસેનાની અમૃતલાલ શેઠનું મકાન હતું ! આ જ મકાનમાં તેઓ ધમધમતું પ્રેસ ચલાવે. ત્યાંથી ‘સૌરાષ્ટ્ર’ નામે અઠવાડીક તેઓ બહાર પાડે. ઝવેરચંદ મેઘાણી તેના તંત્રી હતા. અમૃતલાલ શેઠ અને મેઘાણી તે સમયે ગુજરાતથી ચાલતી ચળવળના સૂત્રધારો હતા.તે સમયે આ મકાનમાં અનેક ક્રાન્તિવીરો આવતા ને જતા. દેશના સ્વાતંત્ર્યની ઉન્માદભરી ચચૉઓ થતી. અંગ્રેજોની વિરુદ્વ છૂપાં કારનામાંનાં આયોજનોની માહિતી અહીં આવતી. આખા દેશમાંથી બધી પ્રવૃતિઓની માહિતી અહીં આવતી અને આ નીડર, ક્રાન્તિના બેલડી, ‘સૌરાષ્ટ્ર’ ‘ અઠવાડીકમાં લોકોનાં હ્રદયમાં દેશદાઝ બુંલદ બને તેવાં લેખો, ગીતો, સૂત્રો ને ચર્ચાપત્રો લખતી.